Document ID: 32014R0182

KOMMISSIONENS DELEGEREDE FORORDNING (EU) Nr. 182/2014
af 17. december 2013
om ændring af bilag III til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (1), særlig artikel 10, stk. 4, og
ud fra følgende betragtninger:
(1)
I artikel 9, stk. 1, i forordning (EU) nr. 978/2012 fastsættes specifikke kriterier for indrømmelse af toldpræferencer under den særlige ansporende ordning for bæredygtig udvikling og god regeringsførelse (GSP+) til et anmodende land. Landet bør i denne forbindelse betragtes som sårbart. Det bør have ratificeret alle de konventioner, der er opført i bilag VIII til ovennævnte forordning, og de seneste tilgængelige konklusioner fra de relevante overvågningsorganer må ikke påpege grov forsømmelighed med den effektive gennemførelse af nogen af disse konventioner. Med hensyn til de relevante konventioner må landet ikke have taget et forbehold, som er forbudt i henhold til en af disse konventioner, eller som udelukkende for så vidt angår artikel 9 i forordning (EU) nr. 978/2012 anses for at være uforeneligt med konventionens hensigt og formål. Landet skal uden forbehold acceptere de enkelte konventioners rapporteringskrav og give de bindende tilsagn, der er omhandlet i litra d), e) og f), i artikel 9, stk. 1, i forordning (EU) nr. 978/2012.
(2)
Hvert GSP-begunstiget land, der ønsker GSP+-begunstigelse, skal indgive en anmodning med udførlige oplysninger om ratificeringen af de relevante konventioner, landets forbehold og indsigelser mod disse forbehold fra andre parter i konventionen samt landets bindende tilsagn.
(3)
Kommissionen er blevet bemyndiget til at vedtage en delegeret retsakt i overensstemmelse med artikel 290 i TEUF for at affatte og ændre bilag III med henblik på at indrømme GSP+-begunstigelse til et anmodende land ved at tilføje det til listen over GSP+-begunstigede lande.
(4)
Kommissionen har modtaget en ansøgning fra Republikken El Salvador, Republikken Guatemala og Republikken Panama.
(5)
Kommissionen har gennemgået anmodningerne i overensstemmelse med bestemmelserne i artikel 10, stk. 1, i forordning (EU) nr. 978/2012 og fastslået, at disse lande opfylder kriterierne. De bør derfor indrømmes GSP+-begunstigelse fra datoen for denne forordnings ikrafttrædelse, og bilag III til forordning (EU) nr. 978/2012 bør ændres i overensstemmelse hermed.
(6)
Kommissionen følger ratificeringen af de relevante konventioner og overvåger de begunstigede landes effektive gennemførelse heraf samt deres samarbejde med de relevante overvågningsorganer, jf. artikel 13 -
VEDTAGET DENNE FORORDNING:
Artikel 1
De følgende lande og de tilsvarende alfabetiske koder tilføjes i henholdsvis kolonne A og B, i bilag III til forordning (EU) nr. 978/2012:
»El Salvador
SV
Guatemala
GT
Panama
PA«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 2013.

Labels: 3
18
19